喜雪答趙宗道學士
作者：韓琦
朝代：宋

paragraphs: 去年大雪如山積，今年大旱千里赤。
凍民虛死麥實少，稻子空乾無一獲。
陰陽之沴已過差，物理固知當反極。
入冬和氣漸融怡，霈澤時時蘇土脈。
廣莫朝來一陣寒，變作雪花紛亂坼。
瓊樹瑶臺豁眼明，直疑誤到神仙宅。
城中喜色與歡聲，併在高樓歌舞席。
老農視之笑復啼，大言累歲遭兇厄。
纔下種時雨雪多，禾稼欲成無一滴。
此回雖有豐登兆，未信天公真愛惜。
太守聞之亦慘顔，造化誠哉非易測。
但願天意悔前禍，豈使吾民常慼慼。